b'\n_START_ARTICLE_\nTroms\xc3\xb8 lufthavn, Langnes\n_START_SECTION_\nBeliggenhet\n_START_PARAGRAPH_\nLufthavnen ligger p\xc3\xa5 Langnes, vest p\xc3\xa5 Troms\xc3\xb8ya i Troms\xc3\xb8 kommune. \xc3\x98st for flyplassen ligger Gi\xc3\xa6verbukta og Jekta Storsenter. I vest ligger Sandnessundet med Kval\xc3\xb8ya p\xc3\xa5 andre siden. Lufthavnen ligger ca. 3\xc2\xa0km fra sentrum. Hele lufthavnsomr\xc3\xa5det eies av Avinor.\n_START_SECTION_\nPlanleggings- og utbyggingsfase\n_START_PARAGRAPH_\nDen f\xc3\xb8rste flyplassen i Troms\xc3\xb8 var en sj\xc3\xb8flyhavn p\xc3\xa5 Skatt\xc3\xb8ra, i dav\xc3\xa6rende Troms\xc3\xb8ysund kommune. Den ble etablert p\xc3\xa5 1930-tallet og ble i starten bare benyttet av Det Norske Luftfartselskap (DNL). Under andre verdenskrig ble flyplassen overtatt av Luftwaffe og ble utvidet. En ny sj\xc3\xb8flyrute ble etablert av DNL i 1946 med en daglig flyvning til Trondheim med en Junkers Ju 52. Ruta ble etter noen m\xc3\xa5neder, utvidet nordover til Kirkenes._NEWLINE_Driften av sj\xc3\xb8flyhavnen flyplassen ble overtatt fra luftforsvaret av Troms\xc3\xb8- og Troms\xc3\xb8ysund kommuner. Kommune bygget en ny kai og en ny terminalbygning, og skulle drive sj\xc3\xb8flyhavnen som et fellesforetak p\xc3\xa5 en per capita basis. _NEWLINE_Fra 1947 ble den st\xc3\xb8rre og raskere flyb\xc3\xa5ten Short Sandringham benyttet p\xc3\xa5 ruten. Det ble ogs\xc3\xa5 startet en direkterute til Oslo, som hadde en samlet reisetid p\xc3\xa5 \xc3\xa5tte timer. Alle Short Sandringham-fly har styrtet i forskjellige flyulykker. N\xc3\xa5r Bod\xc3\xb8 lufthavn ble \xc3\xa5pnet i 1952 Ju 52 ble igjen brukt til Troms\xc3\xb8. Dette varte frem til 1956, da Bardufoss lufthavn \xc3\xa5pnet og passasjerer fra Troms\xc3\xb8 ble fraktet dit med buss. I 1958 var det 6 825 passasjerer som reiste til og fra Troms\xc3\xb8._NEWLINE_Luftfartsverket uttalte i 1950 at Troms\xc3\xb8, som Nord-Norge st\xc3\xb8rste by, b\xc3\xb8r ha sin egen flyplass. Stortingets transport- og kommunikasjonskomit\xc3\xa9 besluttet i 1953 at en ny flyplass skal bygges p\xc3\xa5 Langnes. Lokale politikere fryktet likevel at Bardufoss ville forbli en permanent l\xc3\xb8sning for Troms. Et m\xc3\xb8te i n\xc3\xa6ringsforeningen 27. januar 1955 resulterte i at det ble etablert en komit\xc3\xa9 som skulle drive lobbyvirksomhet for en flyplass. Dette ble fulgt opp med at kommunen l\xc3\xa5nte 350 000 kroner til \xc3\xa5 ekspropriere omr\xc3\xa5det. De opprinnelige planene for Langnes var \xc3\xa5 bygge en 1 400 meter lang rullebane. Dette ville derimot ikke tilstrekkelig for \xc3\xa5 kunne lande de st\xc3\xb8rste flyene. Lokale politikere begynte derfor lobbyere mot Stortinget for \xc3\xa5 f\xc3\xa5 bygd en rullebane som var 1600 meter lang. Etter at dette hadde blitt vedtatt, ble en ny lobbykampanje startet for en \xc3\xa5 bygge en 2000 meter lang rullebane, noe som til slutt ble valgt. Byggingen av flyplassen startet i 1961.\n_START_SECTION_\nOppstarten\n_START_PARAGRAPH_\nFlyplassen ble \xc3\xa5pnet 14. september 1964 av dav\xc3\xa6rende kronprins Harald. Han ankom flyplassen med den f\xc3\xb8rste flyvningen kl 11:45 i en Sud Aviation Caravelle fra SAS. Den nye flyplassen i Troms\xc3\xb8 la grunnlaget for \xc3\xa5 etablere flyruter til Finnmark, ettersom SAS-ruter til Finnmark kunne mellomlande i Troms\xc3\xb8. Flyplassen muliggjorde ogs\xc3\xa5 flyreiser til Longyearbyen. De f\xc3\xb8rste rutene som gikk fra den nye flyplassen var Finnmarksruta, som trafikkerte Troms\xc3\xb8-Alta-Lakselv-Kirkenes og ble fl\xc3\xb8yet med en Convair CV-440 Metropolitan. I tillegg ble det fl\xc3\xb8yet en daglig rundtur til Oslo med Sud Aviation Caravelle. 1. november samme \xc3\xa5r ble ruta til Oslo, utvidet med en nattflyvning, som var billigere \xc3\xa5 fly, enn dagflyet. Flyplassen ble senere utvidet og ble hovedflyplass for Troms. Flyplassen betjente 20 177 passasjerer i 1965. I l\xc3\xb8pet av 1970-tallet ble en rekke kortbaneflyplasser bygd i Vester\xc3\xa5len og Finnmark, og som matet passasjerer til Troms\xc3\xb8 lufthavn. I 1975 hadde antall passasjerer \xc3\xb8kt til 214 135 og videre til 564 540 i 1990.\n_START_SECTION_\nUtvidelser\n_START_PARAGRAPH_\nDet opprinnelige terminalbygget ble erstattet av en ny terminal i 1977, formet som en halvsirkel. Den n\xc3\xa5v\xc3\xa6rende terminal ble bygget i 1998, som en del av en omfattende utvidelse og modernisering av flyplassen. I forbindelse med de siste moderniseringene fikk flyplassen et nytt kontrollt\xc3\xa5rn, en tunnel for \xc3\xa5 lede n\xc3\xa6rliggende veitrafikk under en noe forlenget rullebane, og for f\xc3\xb8rste gang gangbroer direkte fra terminalbygget til oppstillingsplassene. Enkelte deler av den gamle terminalbygningen er fortsatt i bruk._NEWLINE_Siden \xc3\xa5pningen har over 46 millioner passasjerer reist til og fra flyplassen.'